stanford-oval/wikipedia huggingface dataset:
Abraham Lincoln
Murha

3. huhtikuuta 1865 Lincoln saapui Richmondiin, Virginiaan, mistä Konfederaation presidentti Davis oli paennut vain muutamaa tuntia aiemmin. Lincoln käveli kaupungilla kymmenen matruusin muodostamassa turvasaattueessa vapautettujen afroamerikkalaisten huutaessa hänelle ”Kunnia Jumalalle! Kunnia! Kunnia! Kunnia! Kunnia, halleluja! Suuri Messias!” Kuusi päivää myöhemmin Lee antautui maatilalla kaupungin lähellä ja sota päättyi. 14. huhtikuuta Lincoln matkusti Washingtoniin ja meni vaimonsa kanssa Ford's Theatheriin katsomaan Laura Keenen komedianäytelmää Our American Cousin. Lincoln seurueineen, johon kuuluivat hänen vaimonsa lisäksi nuori upseeri nimeltään Henry Rathbone ja tämän kihlattu Clara Harris, asettui omaan aitioonsa katsomon yläosassa. Kesken näytelmän Marylandista kotoisin ollut etelävaltioiden tukija John Wilkes Booth ryntäsi aitioon ja ampui Lincolnia käsiaseella kerran takaraivoon. Lincolnin aitiossa ei tapahtumahetkellä ollut lainkaan turvamiehiä. Heti laukauksen jälkeen upseeri Rathbone ryntäsi Boothin kimppuun, mutta Booth puukotti tätä. Tämän jälkeen hän hyppäsi aitiosta lavalle, huusi ”Sic semper Tyrannis!" eli "Näin käy aina tyranneille!” ja pakeni teatterista. Lincoln kuoli vammoihinsa pian seuraavana päivänä. Hän oli Yhdysvaltain ensimmäinen murhattu presidentti.
Boothin ja muiden salaliittolaisten tarkoituksena oli murhata yhtä aikaa kaikki kolme Yhdysvaltain hallinnon korkeinta virkamiestä, presidentti Lincoln, varapresidentti Andrew Johnson sekä ulkoministeri William Henry Seward. Lincolnin murha oli kuitenkin ainoa onnistunut: William Henry Seward selvisi murhayrityksestä hengissä ja Johnsonin murha epäonnistui täysin, kun tehtävään valittu George Azterodt ei uskaltanutkaan hyökätä varapresidenttiä vastaan.
Armeija ja salainen palvelu aloittivat pian jättimäisen ajojahdin salaliittolaisten kiinnisaamiseksi. Lincolnin surmannut Booth jäi kiinni yhdessä toverinsa David Heroldin kanssa virginialaisessa tupakkaladossa 10 päivää Lincolnin murhan jälkeen. Booth ja Herold olivat ladon sisällä, kun liittovaltion joukot piirittivät rakennuksen. Saadakseen salaliittolaiset ulos ladosta viranomaiset päättivät sytyttää sen palamaan. Herold antautui piirittäjille. Booth ei kuitenkaan suostunut tulemaan ulos ladosta, vaan kuoli lopulta joko liittovaltion joukkojen ampumana tai itsemurhan seurauksena. Myöhemmin järjestetyssä oikeudenkäynnissä kahdeksan henkilöä tuomittiin syyllisiksi salaliittoon. Tuomituista neljä teloitettiin.
Lincolnin ruumista säilytettiin seitsemän päivän ajan Capitolissa, minkä jälkeen se kuljetettiin hitaasti hautajaisjunalla noin 2 700 kilometrin päähän Lincolnin kotikaupunkiin Springfieldiin, Illinoisiin. Juna kulki useiden pikkukylien ja 14 kaupungin läpi, ja kansa kokoontui radan varteen muistamaan edesmennyttä presidenttiään. Lincoln on haudattu Oak Ridgen hautausmaalle lähellä Springfieldiä.
Murha > Yhdysvallat Lincolnin murhan jälkeen

Lincolnin murhan jälkeen presidentiksi nousi varapresidentti Andrew Johnson, sisällissodan ainoa Unionille uskollinen etelävaltiolainen senaattori, joka kuitenkin kannatti osavaltioiden itsemääräämisoikeutta ja orjuutta. Johnson pyrki presidenttinä jarruttamaan erityisesti orjuuden lakkauttamista ja käytti useasti veto-oikeuttaan kongressin päätösten estämiseksi. Lisäksi mustien vapauksia hidastivat entisten Etelävaltioiden luomat niin kutsutut Black Codes -lait. Lakien avulla esimerkiksi mustien omistusoikeutta kavennettiin ja heitä pakotettiin työskentelemään alipalkattuina valkoisten maatiloilla. Vaikka kongressi onnistuikin kieltämään nämä lait vuoteen 1870 mennessä, mustien oikeuksia vastustettiin näkyvästi vielä yli sadan vuoden ajan.
Yksityiselämä

Pituutta Lincolnilla oli 193 cm, mikä tekee hänestä Yhdysvaltain pisimmän presidentin.
Yksityiselämä > Perhe

Lincolnin suku on kotoisin Isosta-Britanniasta. Hän oli Yhdysvaltoihin Norfolkista Englannista muuttaneen Samuel Lincolnin (n. 1622–1690) jälkeläisiä. Lincolnin isoisä oli kapteeni Abraham Lincoln (1744–1786), joka osallistui Amerikan vallankumoukseen ja muutti myöhemmin perheineen Virginiasta Kentuckyyn. Lincoln nimettiin hänen mukaansa. Lincolnin isä, Thomas Lincoln (1778–1851), toimi maanviljelijänä ja puuseppänä. Lincolnin äiti, Nancy Hanks Lincoln (1784–1818), kuoli Abrahamin ollessa 9-vuotias. Thomas meni myöhemmin naimisiin Sarah Bush Johnson Lincolnin (1788–1869) kanssa, josta näin ollen tuli Abrahamin äitipuoli. Abrahamilla oli yksi veli, Thomas Lincoln (1811–1813), sekä yksi sisko, Sarah Lincoln (1807–1828), joista kumpikaan ei selvinnyt aikuisikään asti.
Aikuisena Lincoln puhui äitipuolestaan melko avoimesti, mutta oikeasta äidistään hyvin vähän. Yhtenä syynä tälle on pidetty sitä, että Lincoln ei uskonut biologisen äitinsä olleen laillisesti naimisissa isänsä kanssa. Myöhemmin Lincolnin epäilykset laittomasta avioliitosta ovat kuitenkin osoittautuneet vääriksi. Lincolnin isäsuhteesta tiedetään melko vähän. Heidän väliensä ei kuitenkaan uskota olleen kovin hyviä, sillä Lincoln kieltäytyi tapaamasta isäänsä tämän kuolinvuoteella eikä osallistunut tämän hautajaisiin.
Abraham Lincoln meni naimisiin Mary Todd Lincolnin kanssa 4. marraskuuta 1842 Springfieldissa, Illinoisissa. Pari sai yhteensä neljä lasta: Robert Toddin (1843–1926), Edward Bakerin (1846–1850), William Wallacen (1850–1862) sekä Thomasin (1853–1871).
Jotkut historioitsijat ovat epäilleet Lincolnin olleen homoseksuaali. Lincolnin mieskumppaneiksi on yleensä epäilty tämän läheistä ystävää Joshua Speedia sekä kapteeni David V. Dericksonia. Lincolnin tiedetään nuorena nukkuneen neljän vuoden ajan samassa sängyssä Speedin kanssa (mikä ei tuohon aikaan ollut mitenkään tavatonta), mutta sängyn jakamista Dericksonin kanssa ei ole pystytty kiistattomasti vahvistamaan. Teorialla ei kuitenkaan ole kovinkaan vahvoja todisteita, minkä takia sen todenmukaisuus on hyvin kiistanalainen. Teoriaa on myös arvosteltu useiden muiden historioitsijoiden taholta.
Yksityiselämä > Uskonto

Lincolnin uskonto on yhä melko kiistanalainen aihe. Lincoln ei aikuisena kuulunut virallisesti mihinkään kirkkokuntaan, mutta ei koskaan julkisesti kieltänyt uskovansa kristinuskoon. Lincolnin on kerrottu kuvailleen itseään usein fatalistiksi, jonka mukaan ihmisten kohtalo on määrätty ennalta.
Perintö ja kunnianosoituksia

Abraham Lincolnia pidetään yleisesti maan kaikkien aikojen parhaana presidenttinä. Vuonna 1982 Chicago Tribune kysyi 42:lta politiikan ja historian asiantuntijalta heidän mielipidettään maan parhaasta presidentistä, ja Lincoln voitti jokaisen kategorian. Osa historioitsijoista on kuitenkin sitä mieltä, että merkittävimpinä syinä Lincolnin kunnioitukseen olivat hänen joutumisensa murhatuksi ja kenraali Leen antautuminen. Pian salamurhan jälkeen häntä alettiin verrata Jeesukseen, ja häntä pidettiin orjien vapauttajana, joka oli uhrannut henkensä Yhdysvaltojen puolesta. Lincolnia alettiin pitämään lähes myyttisenä sankarina, jolle annettiin uusia lempinimiä, kuten ”Isä-Abraham” (engl. Father Abraham), ”Jumalan mestariteos” (engl. Masterpiece of God) ja erityisesti mustien käyttämä ”Oikeudenantaja” (engl. Lawgiver).
Lincolnin vuonna 1863 pitämä Gettysburgin puhe on nykyisin yksi Yhdysvaltain historian tunnetuimmista. Vaikka puhe kesti vain kaksi minuuttia ja sisälsi alle 300 sanaa, sitä pidetään yleisesti yhtenä Yhdysvaltain valtionjohdon tehtävää parhaiten kuvaavista puheista. Puheen kuuluisa viimeinen virke, kansalaisten hallinto, kansalaisten hoitamana, kansalaisia varten (engl. a government of the people, by the people, for the people), aloitti Yhdysvalloissa keskustelun tasa-arvoisen hallinnon ja yhteiskunnan merkityksestä.
Lincolnin mukaan on nimetty muun muassa lukuisia kaupunkeja (tunnetuimpana Nebraskan pääkaupunki), piirikuntia ja Yhdysvaltain laivaston aluksia. Lisäksi Lincolnin kuva on useissa postimerkeissä, viiden dollarin setelissä sekä Lincolnin senttinä tunnetussa yhden sentin kolikossa. Lincolnista on myös tehty lukuisia patsaita ja muistomerkkejä, joista tunnetuin on vuonna 1922 julkistettu Lincoln Memorial.
Vuonna 1861, 29 maaliskuuta päivätyssä kirjeessä, San Marinon kapteenivaltionhoitajat tarjosivat Lincolnille maan kunniakansalaisuutta, jonka Lincoln hyväksyi. Tämän on katsottu olleen San Marinon itsenäisyyden tunnustus, vaikkakin Yhdysvallat avasikin ensimmäisen suurlähetystönsä San Marinossa vasta vuonna 2006. Lincoln vastasi sanmarinolaisille 7. toukokuuta 1861 seuraavasti:
Although your dominion is small, your State is nevertheless one of the most honored, in all history.
Kirjallisuutta

O’Reilly, Bill – Dugard, Martin: Killing Lincoln: The Shocking Assassination That Changed America Forever.  New York:  Henry Holt and Company, 2011.  ISBN 978-0-8050-9307-0
Aiheesta muualla

Abraham Lincoln Valkoinen talo (englanniksi)
Wikimedia Commonsissa on kuvia tai muita tiedostoja aiheesta .
Wikisitaateissa on kokoelma sitaatteja aiheesta .
| n k Yhdysvaltain presidentit |
| --- | --- | --- |
 Luettelo Yhdysvaltain presidenteistä  Tietoja Yhdysvaltain presidenteistä  Valkoinen talo 
:  Washington  J. Adams  Jefferson  Madison  Monroe  J. Q. Adams  Jackson  Van Buren  W. Harrison  Tyler  Polk  Taylor  Fillmore  Pierce  Buchanan  Lincoln  A. Johnson  Grant  Hayes  Garfield  Arthur  Cleveland  B. Harrison  Cleveland  McKinley  T. Roosevelt  Taft  Wilson  Harding  Coolidge  Hoover  F. Roosevelt  Truman  Eisenhower  Kennedy  L. Johnson  Nixon  Ford  Carter  Reagan  G. H. W. Bush  Clinton  G. W. Bush  Obama  Trump  Biden  Trump 
| Auktoriteettitunnisteet  |
| --- | --- |
Kansainväliset:  FAST  ISNI 2  VIAF 2  WorldCat 2 
Kansalliset:  Norja  Chile  Espanja  Ranska  BnF data  Katalonia  Saksa  Italia  Israel  Belgia  Yhdysvallat  Ruotsi  Latvia  Taiwan  Japani  Tšekki  Australia  Kreikka  Korea  Kroatia  Alankomaat  Puola 2  Portugali  Venäjä  Vatikaani 
Tieteilijät:  CiNii 
Taiteenala:  Discography of American Historical Recordings  FID  KulturNav  MusicBrainz  ULAN 
Henkilöt:  Alankomaat  Deutsche Biographie  DDB  Trove  US Congress 
Muut:  NARA  RISM  SNAC  IdRef  Te Papa (New Zealand) 
Thomas Lincoln, Abraham Lincolnin isä.
Vanhin tunnettu kuva Lincolnista vuodelta 1846.
Unionin komentajien tapaaminen River Queen -laivalla 1865. Vasemmalta oikealle: kenraalit Sherman ja Grant, presidentti Lincoln ja amiraali Porter.
Abraham Lincolnin salamurha, litografiakuva vuodelta 1865.
Lincoln kuljetettiin haudattavaksi kotikaupunkiinsa 2 700 kilometrin matkan kulkeneella hautajaisjunalla.
Lincolnia alettiin hänen kuolemansa jälkeen verrata Jeesukseen ja jotkut pitivät häntä jopa Jumalan lähettiläänä. Tuntemattoman taiteilijan The Apotheosis -maalauksessa Lincoln tapaa taivaassa George Washingtonin.
Laura Ollila

| Laura Ollila> Henkilötiedot |
| --- | --- |
Syntynyt: 24. toukokuuta 1989 (ikä 35) Rovaniemi
Kansalaisuus:  suomalainen
Laura Ollila (s. 24. toukokuuta 1989 Rovaniemi) on suomalainen juontaja ja lavastaja. Ollila oli mukana Radio Suomipopin Aamulypsyssä vuonna 2015 Puhelintyttö Lauran roolissa. Myöhemmin vuosina 2017–2019 Ollila juonsi yhdessä Tiia Heralan kanssa suosittua Lettukestit-podcastia Suplassa. Ollila juontaa tällä hetkellä Ääniviesti-podcastia.
Ollila on myös toiminut elokuva- ja tv-alalla lavastajana vuodesta 2014.
Filmografia

Syke (2014–2019)
Saturday Night Live (2016)
Sinulle on postia (2016)
Miami (2017)
Taisto – Muovista ja rakkaudesta (2019)
Aikuiset (2019)
Rehtori (2019)
Sunnuntailounas (2019)
Modernit miehet (2020)
Pala sydämestä (2021)
Vuosisadan häät (2021)
Roba (2021)
The Flying Finns (2022)
Supermarsu 2 (2022)
Aiheesta muualla

Laura Ollila Internet Movie Databasessa. (englanniksi)
Sexmane

| Sexmane |
| --- | --- |
 Sexmane esiintymässä Simerockissa vuonna 2024
Henkilötiedot
Koko nimi:  Edward Maximilian Sene
Syntynyt: 13. lokakuuta 2000 (ikä 24) Siilinjärvi, Suomi
Muusikko
Taiteilijanimi:  Sexmane
Laulukielet:  suomi
Aktiivisena:  2018–
Tyylilajit:  pop, trap, rap, R’n’B
Soittimet:  trumpetti
Levy-yhtiöt:  Sony Music 2021–
Aiheesta muualla
Kotisivut
  [ Muokkaa Wikidatassa ] [ ohje ]  
Sexmane (oikealta nimeltään Edward Maximilian Sene (Max Sene), s. 13. lokakuuta 2000 Siilinjärvi) on vuonna 2023 Emma-palkittu suomalainen artisti ja lauluntekijä. Sexmane nousi suureen suosioon vuonna 2019 julkaistessaan omakustannealbuminsa Sextapen.
Elämä ja ura

Sexmane kasvoi nuoruutensa lestadiolaisperheessä Siilinjärvellä. Hän alkoi kirjoittaa musiikkia vuonna 2016.
Vuonna 2019 Sexmane julkaisi debyyttilevynsä Sextapen omakustanteena. Albumi pysyi 80 viikkoa Suomen virallisella albumilistalla ja striimasi kultaa. Avausraita Mamalla on Spotifyssä yli 11 miljoonaa kuuntelukertaa.
Lokakuussa 2021 Sony julkaisi Sexmanen toisen albumin Väärinymmärretty. Albumin myötä Sexmane sai vuonna 2022 neljä Emma-ehdokkuutta.
Tammikuussa 2023 Sexmane julkaisi kolmannen albuminsa Sextape II:n. Albumi debytoi Suomen virallisella listalla sijalla 1 ja oli hetken maailman uusien albumien listan sijalla 5. Hänellä oli myös 18 kappaletta samaan aikaan Suomen Top 50 -listalla. Vuoden 2023 Emma-gaalassa Sexmane voitti Vuoden artisti -palkinnon (yleisöäänestys).
Sexmane osallistui kappaleella ”Mania” vuoden 2024 Uuden Musiikin Kilpailuun. Huhtikuussa 2024 Sexmane julkasi uuden singlen ”Hulluus Saa Mut Huutamaan”, joka nousi singlelistan toiseksi.
Toukokuussa 2024 Sexmane esiintyi täydessä Helsingin jäähallissa.
Marraskuussa 2024 Sexmane julkaisi neljännen albuminsa "Sanansaattaja".
Yksityiselämä

Sexmanen isä on kotoisin Senegalista ja äiti on suomalainen. Hänellä on isoveli, muusikko Isaac Sene ja kolme muuta veljeä, Lucas, Robin ja Adilio sekä sisko Sofia, joista Isaacin lisäksi Adilio (taiteilijanimeltään Adi) ja Robin tekevät musiikkia.
Diskografia

Pääartikkeli: Sexmanen diskografia
Diskografia > Studioalbumit

| Nimi | Julkaisu­tiedot | Albumi­lista |
| --- | --- | --- |
| Sextape |  Julkaistu: 17. lokakuu 2019  Levy-yhtiö: omakustanne | 16 |
| Väärinymmärretty |  Julkaistu: 22. lokakuu 2021  Levy-yhtiö: Sony Music Entertainment Finland | 5 |
| Sextape II |  Julkaistu: 6. tammikuuta 2023  Levy-yhtiö: Sony Music Entertainment Finland | 1 |
Diskografia > Singlet

| Nimi | Vuosi | Listasijoitukset> Single-lista | Listasijoitukset> Radio- lista | Albumi |
| --- | --- | --- | --- | --- |
| ”AIKAKONE” | 2018 | – | – | Sextape |
| ”ERILAINEN” | 2019 | – | – | Sextape |
| ”2naamaa” | 2019 | – | – | Sextape |
| ”Henki” | 2021 | – | – | Väärinymmäretty |
| ”Fiilis” (feat. Fabe & YB026) | 2021 | – | – | Väärinymmäretty |
| ”40K” | 2022 | 11 | – | Sextape II |
| "Chillaa veli" | 2022 | 2 | 55 | Sextape II |
| ”Sekavaa Ja Hiton Vaikeet” | 2022 | 3 | – | Sextape II |
| ”Gorilla” (feat. Nuteh Jonez) | 2022 | 3 | – | Sextape II |
| ”Sexshow” | 2022 | 10 | – | Sextape II |
| ”Äärirajoille II” | 2023 | 1 | 56 | Sextape II |
| ”Dominointii” (feat. Nebi) | 2023 | 19 | – | Sextape II |
| ”Ihmeperhe” (Sexmane, ADI, ROBIN, Isaac Sene) | 2023 | 10 | – |  |
| ''Comeback'' | 2023 | 21 | – |  |
| ''HALLILLE'' | 2023 | 14 | 53 |  |
| ''MANIA'' | 2024 | 4 | 22 | Sanansaattaja |
| ''Hulluus Saa Mut Huutamaan'' | 2024 | 2 | 77 | Sanansaattaja |
| ”Mama We Made It” (feat. MELO) | 2024 | 18 | - | Sanansaattaja |
| " Riittämätön" (feat. Tomi Saario) | 2024 | 2 | - | Sanansaattaja |
| "Viimeinen kuulutus" | 2024 | 4 | - |  |
| "Kuka Siin Netis On" | 2025 | 6 |  |  |
Diskografia > Vierailijana

Pastori Pike: PuhPah (mukana Sexmane ja Ege Zulu, 2019)
Ibe: Tonnin Stiflat (mukana Sexmane ja william, 2019)
Keko Salata: 100% (mukana Sexmane ja BESS, 2020)
william: Sama poika (mukana Sexmane, 2020)
Cavallini: Kiitollinen (mukana Sexmane, 2021)
Nebi: Stick (mukana Sexmane, 2021)
MD$: Nonstop (mukana Sexmane ja B.Baby, 2022)
Figaro: Pellavapää (mukana Sexmane, 2022)
Costi: Meikä matadori (mukana Sexmane, 2022)
Isac Elliot: Makso mitä makso (mukana Sexmane, 2022)
Nebi: Mitä Sä Säädät (mukana Sexmane ja Fage, 2022)
Ege Zulu: Skene (mukana Sexmane ja Victor Nordis, 2022)
ADI: 40K pt 2 (mukana Sexmane, 2023)
Jore & Zpoppa: Arvaa (mukana Sexmane, 2023)
Isaac Sene: Ootsä Miettiny Mua (mukana Sexmane, ADI, ROBIN, 2023)
B.Baby: Sydän (Hjärtä Remix) (mukana Sexmane, 2023)
Gettomasa: Hautajaiset (mukana Sexmane, 2024)
Fabe: Tehtiin tää (mukana Sexmane, 2024)
Sara Siipola: Juostaan (mukana Sexmane, 2024)
Turisti: Lightskinboy (mukana Sexmane, 2024)
Cledos: Me Vs. Maailma (mukana Sexmane, 2024)
ROBIN: Ikuinen elokuu (mukana Sexmane, 2024)
Costi: Paletti (mukana Sexmane, 2025)
Yasin: Love Doctor's (mukana Sexmane, 2025)
Young Mike: Nirvanaan (mukana Sexmane, 2025)
Hugo: Sekunnis (mukana Sexmane, 2025)
Erika Naakka

Erika Saana Sofia Naakka (s. 1989 Harjavalta) on suomalainen bloggaaja, vaikuttaja ja solubiologi, joka on suuntautunut syöpätutkimukseen. Naakka asui kotikaupungissaan Harjavallassa 20-vuotiaaksi asti, kunnes muutti Turkuun opiskelemaan Turun yliopistoon. Naakka on toiminut kauneustoimittajana useille suomalaisille lehdille kuten Trendi, Costume ja Demi. Naakka on kirjoittanut suosittua Nude-kauneusblogiaan vuodesta 2011. Naakalla on Instagramissa yli 15 000 seuraajaa.
Naakan sisko on toimittaja-kirjailija Irene Naakka.
A-klinikkasäätiö

| A-klinikkasäätiö sr |
| --- | --- |

Perustettu:  1955
Kotipaikka:  Helsinki
Tarkoitus:  päihdehaittojen vähentäminen
Johtaja:  Hannu Jouhki toimitusjohtaja
Hallitus:  Mikko Alkio, Maritta Iso-Aho, Esa Kankainen, Anne Kouvonen, Teemu Leinonen, Atte Oksanen, Olavi Sydänmaanlakka, Heli Vaaranen (2023-2025)
Säätiön sivut
A-klinikkasäätiö on vuonna 1955 perustettu voittoa tavoittelematon yleishyödyllinen säätiö. Sen toiminnan tavoitteena on vähentää päihdehaittoja ja muita psykososiaalisia ongelmia tarjoamalla tietoa ja tukea verkossa ja kasvokkain.
Historia

Ensimmäiset A-klinikat perustettiin Helsinkiin ja Vaasaan vuodenvaihteessa 1953–1954. Kun A-klinikkasäätiö perustettiin vuonna 1955, ne siirrettiin osaksi säätiön toimintaa. A-klinikkasäätiö perustettiin 10.10.1955. Sen perustajayhteisöjä olivat Oy Alko Ab, Alkoholitutkimussäätiö, Suomalainen Lääkäriseura Duodecim, Finska Läkaresällskapet rf, Kansan Raittiusapu (sulautunut toiseen järjestöön), Sosiaali- ja terveysturvan keskusliitto, Kirkkopalvelut ry, Suomen Kirkon Sisälähetysseura ry, Suomen Kuntaliitto, Suomen Lääkäriliitto, Suomen Mielenterveysseura, Suomen Punainen Risti, Suomen Raittiusjärjestöjen liitto (lakkautettu), Työterveyslaitos (nykyinen edustaja Kuntoutussäätiö), VAK ry ja Väestöliitto.lähde?  
Vuonna 1957 säätiö avasi A-klinikat Lahteen, Tampereella ja Turkuun. Vuoteen 1975 mennessä toimipisteitä oli yli 40. Lakimuutoksen vuoksi osa klinikoista siirtyi kuntien ylläpidettäväksi. Vuonna 1977 säätiö perusti Helsinkiin Suomen ensimmäisen huumeita pistämällä käyttäville suunnatun neuvontapisteen ja muutaman vuoden kuluttua aloitettiin korvaushoitopalvelu.
Vuonna 1994 valtio siirsi Järvenpään sosiaalisairaalan A-klinikkasäätiölle.
Vuonna 2014 A-klinikkasäätiöllä oli 800 työntekijää. Vuosittain palveluja ja neuvontaa annettiin noin 30 000 henkilölle. Säätiö teki yhteistyötä yli sadan kunnan kanssa.
Vuonna 2016 A-klinikkasäätiö perusti A-klinikka Oy:n. Säätiön palvelutuotanto siirtyi sen kokonaan omistamaan A-klinikka Oy:hyn alkuvuonna 2018. Säätiöltä siirtyi uuteen yritykseen 500 työntekijää. Toiminnan tuotot palautuvat A-klinikkasäätiön tarkoituksen mukaisesti suomalaisen päihde- ja mielenterveystyön kehittämiseen.
Elokuussa 2021 säätiön toimitusjohtajana aloitti Hannu Jouhki.
Organisaatio

A-klinikkasäätiön toiminta on voittoa tavoittelematonta. A-klinikkasäätiö on Sosten jäsenjärjestö.
A-klinikkasäätiö on perustanut A-klinikka Oy:n, jonka tuottoja se käyttää suomalaisen päihde- ja mielenterveystyön kehittämiseen. A-klinikka Oy tarjoaa päihde- ja mielenterveyspalveluita.
Toiminta

A-klinikkasäätiö tekee työtä päihde-ja riippuvuusongelmien ehkäisemiseksi tarjoamalla tietoa ja tarvittavia palveluita. A-klinikkasäätiössä tehdään tutkimusta, tarjotaan tukea ja apua verkossa ja kasvokkain. Vaikuttamistyötä tehdään muun muassa julkaisuilla ja tutkimuksilla, addiktioita mittaavilla riippuvuustesteillä ja ottamalla kantaa ajankohtaisiin asioihin, esimerkiksi koronapandemian vaikutusta alkoholin käyttöön, alkoholilain uudistuksiin tai alkoholinkäytön puheeksiottamiseen työpaikalla.
Yhdessä Sininauhaliiton kanssa toteutetaan Peluuri-palvelua, joka tarjoaa apua ongelmallisessa pelaamisessa.
Toiminta > Kasvokkain tehtävä työ

Säätiö tekee työtä kasvokkain työtä kadulla, vertaisryhmissä ja matalan kynnyksen kohtaamispaikoilla
Et­si­vää nuo­ri­so­työtä tehdään Salossa.
Jal­ma-hanke auttaa maahanmuuttajataustaisia nuoria
Ka­tuk­li­nik­ka tekee etsivää työtä kadulla Helsingissä, Tampereella ja Oulussa.
Kuntouttavaa työtoimintaa järjestetään Salossa ja Kotkassa
Osis toimii Helsingin Hakaniemessä ja se auttaa niitä, jotka elävät tai ovat eläneet huumemaailmassa.
Va­paaeh­tois­työtä tehdään kadulla, jossa kohdataan ihmisiä, joilla on ongelmia päihteiden käytön, asunnottomuuden tai mielenterveyden vuoksi. Työtä tehdään Helsingissä, Hämeenlinnassa ja Tampereella.
Völ­jy auttaa Tampereella huumeita käyttäviä ihmisiä tarjoten heille päivätoimintaa ja tukea asumiseen.
Toiminta > Verkkopalvelutyö

A-klinikkasäätiöllä on lukuisia verkkopalveluja:
Do­ping­link­ki tarjoaa maksutonta ja anonyymiä terveysneuvontaa dopingkäyttäjille ja heidän lähipiirilleen kuntodopingista.
La­si­nen lap­suus tarjoaa tietoa ja tukea ihmisille, jotka kokevat haittaa vanhempiensa alkoholinkäytöstä. Tukea tarjotaan myös näitä ihmisiä työssään kohtaaville.
Nuor­ten­link­ki tarjoaa apua nuorille esimerkiksi päihteistä ja mielenterveyteen liittyvistä asioista.
Päihdelinkki-verkkopalvelu tarjoaa tietoa ja tukea päihteistä, pelaamisesta ja muista riippuvuuksista. Palvelu on Suomen suurin aiheeseen liittyvä verkkopalvelu.
Everwood

| Everwood |
| --- | --- |

Tyyli:  draama
Kestoaika:  60 min
Luoja(t):  Greg Berlanti
Pääosissa:  Treat Williams Gregory Smith Emily VanCamp Debra Mooney John Beasley Vivien Cardone Chris Pratt Stephanie Niznik Merrilyn Gann Sarah Lancaster Scott Wolf Sarah Drew Tom Amandes
Alkuperämaa:   Yhdysvallat
Alkuperäiskieli:  englanti
Verkko:   The WB  MTV3
Esitetty:  16. syyskuuta 2002 – 5. kesäkuuta 2006
Tuotantokausia:  4
Jaksoja:  89
Aiheesta muualla
IMDb 
Everwood on yhdysvaltalainen The WB Television Network -yhtiön tuottama draamasarja, joka kertoo kuvitteellisesta coloradolaisesta Everwoodin pikkukaupungista ja sen asukkaista. Sarja on koomisia vivahteita sisältävä vakava draama. Se kuvattiin Ogdenissa, Utahissa.
Everwoodin tuotanto lopetettiin WB:n ja UPN-yhtiön yhdistyttyä CW Television Networkiksi syyskuussa 2006. Sarjaa esitettiin Suomessa MTV3-kanavalla 11. syyskuuta 2003 – 16. marraskuuta 2006.
Juoni > 1. tuotantokausi

Brownin perhettä kohtasi suru-uutinen kun perheen äiti, Julia Brown, kuoli auto-onnettomuudessa. Perheen isä, tohtori Andrew ”Andy” Brown on tunnettu aivokirurgi, joka oli työnsä takia paljon poissa kotoa. Julian kuoleman jälkeen hän jätti menestyneen praktiikkansa New Yorkissa Manhattanilla lastensa 15-vuotiaan Ephramin ja yhdeksänvuotiaan Delian takia. Brownit muuttivat Everwoodin kaupunkiin Coloradoon, Julian puhuttua usein kyseisestä paikasta.
Yhteenotot tohtori Brownin ja Ephramin välillä silti jatkuivat, minkä lisäksi hänellä ja kylän toisella lääkärillä, Harold Abbotilla oli hieman ristiriitoja ammatillisista näkemyksistä. Lopulta Brownit kuitenkin sopeutuivat kylään. Ephram ystävystyi Haroldin tyttären, Amy Abbotin kanssa.
Kun Amy kuuli tohtori Brownista, hän huomasi siinä tilaisuuden pelastaa neljä kuukautta aiemmin kolarissa koomaan vajonneen poikaystävänsä, Colinin. Andy leikkasi Colinin, joka pian heräsi ja palasi kotiin. Tosin hän oli menettänyt suuren osan muististaan, myös muistot Amysta. Colinin toipuminen ei mennyt kuten pitäisi, mutta vain tohtori Brown ja Ephram tunnustivat sen. Samaan aikaan Amyllä oli tunteita Ephramia kohtaan ja Ephram mietti tunteitaan Colinin siskoon Laynieen.
Lopulta Colinin väkivaltainen käytös katkaisi ystävyyssuhteen sekä Ephramiin, että Amyn veljeen Brightiin. Tämän jälkeen Colin romahti ja hänet oli pakko leikata. Leikkaus ei kuitenkaan pelastanut Colinin henkeä.